
Mezőgazdasági végzettségűek pályakövetése illetve képzésük minőségbiztosítása a Táncsics Mihály Mezőgazdasági Szakképző Iskola hallgatóinak tükrében

A hazai középszintű oktatás helyzete, annak finanszírozása és fenntarthatósága egyre több problémát vet fel napjainkban. Az oktatás fejlesztése, átalakítása a szakmai és civil fórumokon gyakran felmerülő kérdés.
A tudományos diákköri pályamunkám keretében a váci Táncsics Mihály Mezőgazdasági Szakközép Iskola, Kollégium és FVM Gyakorló Iskola jelenlegi és végzett diákjainak pályakövetését és az iskola minőségbiztosítási rendszerét veszem górcső alá. Pályamunkámban az intézményt érintő változásokra, a volt diákjainak pályakövetési folyamatára és az intézmény (képzés) minőségbiztosításának elemzésére és értékelésére helyezem a hangsúlyt.
A témával kapcsolatosan rendkívül sok kérdés merül fel. Többek között: Az iskola beiskolázási vonzásterülete megegyezik-e a területi vonzásával? Az iskola kielégíti-e a vonzásterületéhez tartozó agrárium mezőgazdasági végzettségű humánerőforrás igényét? A legmagasabb iskolai végzettség meghatározza-e a lakóhelyválasztást? Az iskola megfelelőlelőn reagál-e a jogszabályi változásokra illetve a munkaerő piaci igényekre?
A tudományos diákköri pályamunkámban a szakirodalom feldolgozását követően elemzem és értékelem az általam vizsgált iskola oktatási rendszerét, a középszintű oktatási intézményeket befolyásoló oktatási intézkedések elemeit, illetve annak jövőbeni kilátásait. Bemutatom és értékelem az általam elkészített és lekérdezett online kérdőívet, majd vizsgálati eredményeim alapján levonom a következtetéseimet és javaslatokat teszek a jelenlegi és a volt diákok véleményének értékeléséből, illetve a jelenlegi változásokból az iskola további működésével kapcsolatosan.
Kutatómunkám során válaszokat keresek a felállított kérdésekre, ebben statisztikai adatelemzési módszerek – többek között a főkomponens analízis és a klaszteranalízis –, személyes interjú és kérdőíves lekérdezésből nyert tapasztalatok állnak rendelkezésemre.



